SK Úradný vestník Európskej únie C 181/5

Oznámenie týkajúce sa rozsudkov Všeobecného súdu z 15. septembra 2016 vo veciach T-80/14, T-111/14 až T-121/14 a T-139/14 v súvislosti s vykonávacím nariadením Rady (EÚ) č. 1194/2013, ktorým sa ukladá konečné antidumpingové clo a s konečnou platnosťou vyberá dočasné clo uložené na dovoz bionafty s pôvodom v Argentíne a Indonézii, a na základe odporúčaní a rozhodnutí prijatých orgánom Svetovej obchodnej organizácie na urovnávanie sporov v sporoch DS473 a DS480 (spory EÚ – antidumpingové opatrenia uložené na bionaftu)

(2018/C 181/05)

Rozsudky

Všeobecný súd Európskej únie (ďalej len „Všeobecný súd“) vydal 15. septembra 2016 rozsudky vo veciach T-80/14, T-111/14 až T-121/14 (1) a T-139/14 (2) (ďalej len „rozsudky“), ktorými zrušil články 1 a 2 vykonávacieho nariadenia Rady (EÚ) č. 1194/2013 z 19. novembra 2013, ktorým sa ukladá konečné antidumpingové clo a s konečnou platnosťou vyberá dočasné clo uložené na dovoz bionafty s pôvodom v Argentíne a Indonézii (ďalej len „pôvodné nariadenie“) (3), v rozsahu, v ktorom sa uplatňujú na žalobcov v uvedených prípadoch (ďalej len „dotknutí vyvážajúci výrobcovia“) (4). Rada Európskej únie sa pôvodne proti týmto rozsudkom odvolala. Po rozhodnutí Rady stiahnuť uvedené prípady však boli odvolania vymazané z registra Súdneho dvora 2. a 5. marca 2018 (5). V dôsledku toho sú uvedené rozsudky právoplatné a záväzné od dátumu vydania.

Všeobecný súd konštatoval, že inštitúciám sa nepodarilo z právneho hľadiska dostatočne preukázať, že došlo k citeľnému skresleniu cien hlavných surovín používaných pri výrobe bionafty v Argentíne a Indonézii v dôsledku systému rozdielnej vývoznej dane, na základe ktorého sa uplatňujú rôzne sadzby dane na suroviny a na bionaftu. Rozhodol, že inštitúcie nemali zaujať stanovisko, že cena surovín nebola dostatočne zohľadnená v záznamoch argentínskych a indonézskych prešetrovaných vyvážajúcich výrobcov, a že by sa od nich nemalo odhliadať pri vytváraní normálnej hodnoty pre bionaftu vyrábanú v Argentíne a Indonézii.

Orgán Svetovej obchodnej organizácie na urovnávanie sporov v nadväznosti na rozsudky Všeobecného súdu 26. októbra 2016 prijal správu poroty, zmenenú správou odvolacieho orgánu (Argentina Reports, „správa týkajúca sa Argentíny“) (6), v spore DS473 Európska únia – antidumpingové opatrenia uložené na bionaftu. Orgán Svetovej obchodnej organizácie na urovnávanie sporov takisto 28. februára 2018 prijal správu poroty v spore DS480 Európska únia – antidumpingové opatrenia uložené na bionaftu z Indonézie (Indonesia Report, „správa týkajúca sa Indonézie“) (7).

V správach týkajúcich sa Argentíny a Indonézie sa okrem iného konštatovalo, že úprava nákladov vykonaná Úniou v pôvodnom nariadení bola v rozpore s právom WTO. Okrem toho sa v správe týkajúcej sa Indonézie konštatovalo, že Únia v rozpore s právom WTO pri výpočte dumpingových rozpätí nestanovila obmedzenie zisku. V správe týkajúcej sa Indonézie sa navyše dospelo k záveru, že pri výpočtoch pre jednotlivé spoločnosti vznikli určité nezrovnalosti, ako aj ďalšie body súvisiace s ujmou.

Komisia na základe správ týkajúcich sa Argentíny začala revízne prešetrovanie (8) podľa článku 1 ods. 3 nariadenia Európskeho parlamentu a Rady (EÚ) 2015/476 (ďalej len „revízne prešetrovanie“) (9). Komisia na základe revízneho prešetrovania prijala vykonávacie nariadenie (EÚ) 2017/1578, ktorým sa mení pôvodné nariadenie („pozmeňujúce nariadenie“) (10).

Komisia pri začatí revízneho prešetrovania oznámila, že považuje za primerané preskúmať dôsledky zistení správ týkajúcich sa Argentíny aj na opatrenia uložené na bionaftu z Indonézie, keďže právne výklady uvedené v správach týkajúcich sa Argentíny sa zdali relevantné aj pre prešetrovanie týkajúce sa Indonézie.

Komisia však počas revízneho prešetrovania dostala niekoľko pripomienok od zainteresovaných strán, ktoré sa týkali predovšetkým uplatniteľnosti výkladu správ týkajúcich sa Argentíny na opatrenia uložené na bionaftu z Indonézie. Komisia konštatovala, že analýza pripomienok v súvislosti s Indonéziou si vyžaduje viac času a rozhodla, že nezahrnie preskúmanie Indonézie do pozmeňujúceho nariadenia, ale ponechala revízne prešetrovanie otvorené, pokiaľ ide o túto krajinu.

Dôsledky

V súlade s článkom 266 ZFEÚ musia inštitúcie Únie prijať nevyhnutné opatrenia, aby vyhoveli rozsudkom Všeobecného súdu. Uznáva sa, že v prípadoch, keď konania pozostávajú z niekoľkých administratívnych krokov, sa zrušením jedného z týchto krokov neruší celé konanie (11). Antidumpingové prešetrovanie je príkladom takéhoto konania, ktoré tvorí viac krokov.

Podľa judikatúry Súdneho dvora môže byť postup na nahradenie zrušeného aktu obnovený v konkrétnom štádiu, v ktorom k nezákonnosti došlo. Inštitúcie Únie s cieľom vyhovieť uvedeným rozsudkom majú možnosť dosiahnuť nápravu tých aspektov pôvodného nariadenia, ktoré viedli k jeho zrušeniu, pokiaľ ide o dotknutých vyvážajúcich výrobcov (12).

Komisia by sa mala riadiť nielen výrokom rozsudkov, ale aj dôvodmi, ktoré viedli k uvedeným rozsudkom a predstavovali ich neoddeliteľný základ, v rozsahu, v ktorom boli potrebné na určenie presného významu obsahu uvedeného vo výroku rozsudkov (13). Ostatné zistenia v pôvodnom nariadení, voči ktorým nebola v určenom čase vznesená námietka alebo voči ktorým bola vznesená námietka, ktorá však bola zamietnutá rozsudkami Všeobecného súdu, a preto neviedli k zrušeniu napadnutého nariadenia, platia ďalej.

Komisia s cieľom splniť si svoje povinnosti obnovuje antidumpingové prešetrovanie týkajúce sa dovozov bionafty s pôvodom v Argentíne a Indonézii v bode, v ktorom došlo k protiprávnemu konaniu. V tomto prípade by vzhľadom na uvedené rozsudky malo byť opätovne preskúmané nezohľadnenie ceny surovín, ako sa uvádza v záznamoch argentínskych a indonézskych vyvážajúcich výrobcov.

Komisia je ďalej povinná zosúladiť antidumpingové opatrenia uložené na dovozy bionafty z Argentíny a Indonézie s odporúčaniami a rozhodnutiami obsiahnutými v správach orgánu Svetovej obchodnej organizácie na urovnávanie sporov.

Okrem toho zrušenie pôvodného nariadenia Všeobecným súdom, pokiaľ ide o dotknutých vyvážajúcich výrobcov, ovplyvňuje aj platnosť pozmeňujúceho nariadenia. Keďže pozmeňujúcim nariadením sa menilo nariadenie, ktoré bolo medzičasom zrušené, stalo sa tiež neplatným a neuplatniteľným v prípade dotknutých vyvážajúcich výrobcov.

Komisia sa môže rozhodnúť neobmedziť toto opätovné otvorenie antidumpingových konaní na dotknutých vyvážajúcich výrobcov a rozšíriť zistenia na všetkých vyvážajúcich výrobcov z Argentíny a Indonézie. Okrem toho by opätovné otvorenie konaní malo zohľadňovať nielen odôvodnenie rozsudkov, ale aj zistenia správ týkajúcich sa Argentíny a Indonézie.

Postup pre opätovné otvorenie konania

Komisia preto opätovne otvára antidumpingové prešetrovanie týkajúce sa dovozu bionafty s pôvodom v Argentíne a Indonézii, ktoré viedlo k prijatiu pôvodného nariadenia, a uzatvára prebiehajúce revízne prešetrovanie, pokiaľ ide o Indonéziu (14).

Písomné podania a možnosť vypočutia

Všetci vyvážajúci výrobcovia a výrobné odvetvie Únie sa vyzývajú, aby oznámili svoje stanoviská, predložili informácie a poskytli podporné dôkazy. Tieto informácie a podporné dôkazy musia byť Komisii doručené do troch týždňov odo dňa uverejnenia tohto oznámenia v Úradnom vestníku Európskej únie, pokiaľ nie je stanovené inak.

Zainteresované strany môžu tiež požiadať o vypočutie útvarmi Komisie vykonávajúcimi prešetrovanie. Žiadosť o vypočutie vo veciach týkajúcich sa začiatočnej fázy prešetrovania by sa mala predložiť písomne do 15 dní odo dňa uverejnenia tohto oznámenia a mali by sa v nej uviesť dôvody žiadosti.

Pokyny na predkladanie písomných podaní a zasielanie korešpondencie

Na informácie predkladané Komisii na účely prešetrovaní na ochranu obchodu by sa nemalo vzťahovať autorské právo. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa výslovne povoľuje, že: a) Komisia môže používať dané informácie a údaje na účely tohto konania na ochranu obchodu a b) dané informácie a/alebo údaje sa môžu poskytnúť zainteresovaným stranám tohto prešetrovania, a to vo forme, ktorá im umožní uplatniť ich práva na obhajobu.

Všetky písomné podania a korešpondencia, ktoré zainteresované strany poskytujú ako dôverné, sa označia ako „Limited“ (15).

Od zainteresovaných strán, ktoré poskytujú informácie označené ako „Limited“, sa požaduje, aby v súlade s článkom 19 ods. 2 nariadenia Európskeho parlamentu a Rady (EÚ) 2016/1036 (16) (ďalej len „základné nariadenie“) predložili súhrn týchto informácií, ktorý nemá dôverný charakter a ktorý sa označí ako „For inspection by interested parties“. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií. Ak zainteresovaná strana, ktorá poskytuje dôverné informácie, nepredloží ich súhrn, ktorý nemá dôverný charakter, v požadovanom formáte a kvalite, nemusí sa na takéto informácie prihliadať.

Zainteresované strany sa vyzývajú, aby všetky podania a žiadosti vrátane naskenovaných splnomocnení a osvedčení predkladali prostredníctvom e-mailu; výnimku tvoria rozsiahle odpovede, ktoré sa predkladajú osobne alebo zasielajú doporučene na nosičoch CD-ROM alebo DVD. Použitím e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle Generálneho riaditeľstva pre obchod: http://trade.ec.europa.eu/doclib/docs/2014/june/tradoc_148003.pdf. Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom e-mailu, nájdu zainteresované strany v už spomínaných pokynoch o komunikácii so zainteresovanými stranami.

Adresa Komisie na účely korešpondencie:

European Commission Directorate-General for Trade Directorate H Office: CHAR 04/034 1049 Bruxelles/Brussel BELGIQUE/BELGIË E-mail: TRADE-AD593A-BIODIESEL@ec.europa.eu

Nespolupráca

V prípadoch, ak niektorá zainteresovaná strana odmietne sprístupniť potrebné informácie, alebo ich neposkytne v príslušných lehotách, alebo významnou mierou bráni v prešetrovaní, zistenia, či už pozitívne alebo negatívne, možno v súlade s článkom 18 základného nariadenia vypracovať na základe dostupných skutočností.

Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nezohľadnia a použijú sa dostupné skutočnosti.

Ak niektorá zainteresovaná strana nespolupracuje alebo spolupracuje len čiastočne a zistenia sa preto v súlade s článkom 18 základného nariadenia zakladajú na dostupných skutočnostiach, výsledok môže byť pre túto stranu menej priaznivý než v prípade, keby bola spolupracovala.

Neposkytnutie odpovede v elektronickej podobe sa nebude považovať za nespoluprácu, pokiaľ zainteresovaná strana preukáže, že poskytnutie odpovede v požadovanej forme by jej spôsobilo ďalšiu neprimeranú záťaž alebo ďalšie neprimerané výdavky. Zainteresovaná strana by sa mala okamžite obrátiť na Komisiu.

Úradník pre vypočutie

Zainteresované strany sa môžu obrátiť na úradníka pre vypočutie v obchodných konaniach. Úradník pre vypočutie je prostredníkom medzi zainteresovanými stranami a útvarmi Komisie vykonávajúcimi prešetrovanie.

Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a akékoľvek iné žiadosti týkajúce sa práv zainteresovaných strán na obhajobu a žiadosti tretích strán, ktoré môžu vzniknúť počas konania. Všetky žiadosti musia byť predložené včas, aby nebránili riadnemu priebehu konaní.

Úradník pre vypočutie môže usporiadať vypočutia a pôsobiť ako sprostredkovateľ v snahe zabezpečiť plné uplatnenie práv zainteresovaných strán na obhajobu.

Žiadosť o vypočutie úradníkom pre vypočutie by sa mala predložiť písomne a mali by sa v nej uviesť dôvody žiadosti.

Úradník pre vypočutie takisto poskytne príležitosti na vypočutie s účasťou strán, na ktorom možno predniesť rôzne stanoviská a argumenty na vyvrátenie dôkazov, pokiaľ ide o otázky týkajúce sa okrem iného vykonania rozsudku.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle Generálneho riaditeľstva pre obchod: http://ec.europa.eu/trade/trade-policy-and-you/contacts/hearing-officer/.

Spracovanie osobných údajov

So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 (17).

Informácia pre colné orgány

Konečné antidumpingové clá zaplatené podľa pôvodného nariadenia z dovozu bionafty v súčasnosti patriacej pod číselné znaky KN ex 1516 20 98 (kódy TARIC 1516209821, 1516209829 a 1516209830), ex 1518 00 91 (kódy TARIC 1518009121, 1518009129 a 1518009130), ex 1518 00 95 (kódy TARIC 1518009510), ex 1518 00 99 (kódy TARIC 1518009921, 1518009929 a 1518009930), ex 2710 19 43 (kódy TARIC 2710194321, 2710194329 a 2710194330), ex 2710 19 46 (kódy TARIC 2710194621, 2710194629 a 2710194630), ex 2710 19 47 (kódy TARIC 2710194721, 2710194729 a 2710194730), 2710 20 11, 2710 20 15, 2710 20 17, ex 3824 99 92 (kódy TARIC 3824999210, 3824999212, 3824999220), 3826 00 10 a ex 3826 00 90 (kódy TARIC 3826009011, 3826009019 a 3826009030), vyrábanej dotknutými vyvážajúcimi výrobcami, ako sa uvádza v ďalej uvedenej tabuľke, ako aj predbežné clá vybrané s konečnou platnosťou v súlade s článkom 2 uvedeného nariadenia, by sa mali vrátiť alebo odpustiť. O vrátenie alebo odpustenie cla treba požiadať vnútroštátne colné orgány v súlade s platnými colnými predpismi.

Doplnkový kód TARIC Argentína Unitec Bio SA, Buenos Aires B785 (*1) Molinos Agro SA, Buenos Aires B784 Oleaginosa Moreno Hermanos SACIFI y A, Bahia Blanca B784 Vicentin SAIC, Avellaneda B784 Aceitera General Deheza SA, General Deheza B782 Bunge Argentina SA, Buenos Aires B782 Cargill SACI, Buenos Aires B785 (*1) Louis Dreyfus Commodities S.A., Buenos Aires B783 Indonézia PT Pelita Agung Agrindustri, Medan B788 PT Ciliandra Perkasa, Jakarta B786 PT Wilmar Bioenergi Indonesia, Medan B789 PT Wilmar Nabati Indonesia, Medan B789 PT Musim Mas, Medan B787

Zverejnenie informácií

Všetci vyvážajúci výrobcovia a výrobné odvetvie Únie budú následne informovaní o zisteniach tohto prešetrovania, a budú mať možnosť vyjadriť sa.

(1) Ú. v. EÚ C 402, 31.10.2016, s. 28.

(2) Ú. v. EÚ C 392, 24.10.2016, s. 26.

(3) Ú. v. EÚ L 315, 26.11.2013, s. 2.

(4) Argentínski vyvážajúci výrobcovia Unitec Bio SA, Molinos Rio de la Plata SA, Oleaginosa Moreno Hermanos SACIFI y A, Vicentin SAIC, Aceitera General Deheza SA, Bunge Argentina SA, Cargill SACI, Louis Dreyfus Commodities S.A. (LDC Argentina SA), a indonézski vyvážajúci výrobcovia PT Pelita Agung Agrindustri, PT Ciliandra Perkasa, PT Wilmar Bioenergi Indonesia, PT Wilmar Nabati Indonesia, PT Perindustrian dan Perdagangan Musim Semi Mas (PT Musim Mas).

(5) Uznesenia predsedu Súdneho dvora z 15. februára 2018 v spojených veciach C-602/16 P a C-607/16 P až C-609/16 P, a zo 16. februára 2018 vo veciach C-603/16 P až C-606/16 P.

(6) WTO, Správa odvolacieho orgánu, AB-2016-4, WT/DS473/AB/R, 6. októbra 2016, a WTO, Správa poroty, WT/DS473/R, 29. marca 2016.

(7) WTO, Správa poroty, WT/DS480/R, 25. januára 2018.

(8) Oznámenie o začatí preskúmania týkajúceho sa platných antidumpingových opatrení na dovoz bionafty s pôvodom v Argentíne a Indonézii na základe odporúčaní a rozhodnutí prijatých orgánom Svetovej obchodnej organizácie na urovnávanie sporov v spore EÚ – antidumpingové opatrenia uložené na bionaftu (DS473) (Ú. v. EÚ C 476, 20.12.2016, s. 3).

(9) Nariadenie Európskeho parlamentu a Rady (EÚ) 2015/476 z 11. marca 2015 o opatreniach, ktoré môže prijať Únia na základe správy prijatej orgánom na urovnávanie sporov WTO, ktorá sa týka antidumpingových a vyrovnávacích opatrení (Ú. v. EÚ L 83, 27.3.2015, s. 6).

(10) Vykonávacie nariadenie Komisie (EÚ) 2017/1578 zo 18. septembra 2017, ktorým sa mení vykonávacie nariadenie (EÚ) č. 1194/2013, ktorým sa ukladá konečné antidumpingové clo a s konečnou platnosťou vyberá dočasné clo uložené na dovoz bionafty s pôvodom v Argentíne a Indonézii (Ú. v. EÚ L 239, 19.9.2017, s. 9).

(11) Vec T-2/95 Industrie des poudres sphériques (IPS)/Rada, Zb. 1998, s. II-3939.

(12) Vec C-458/98 P, Industrie des poudres sphériques (IPS)/Rada, Zb. 2000, s. I-08147.

(13) Vec T-89/00, Europe Chemi-Con (Nemecko)/Rada, Zb. 2002, s. II-3651, bod 39.

(14) Pozri poznámku pod čiarou č. 8.

(15) Dokument označený ako „Limited“ je dokument, ktorý sa považuje za dôverný v zmysle článku 19 nariadenia Európskeho parlamentu a Rady (EÚ) 2016/1036 (Ú. v. EÚ L 176, 30.6.2016, s. 21) a článku 6 Dohody WTO o implementácii článku VI dohody GATT z roku 1994 (antidumpingová dohoda). Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(16) Nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 21).

(17) Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

(*1) B785 je doplnkový kód TARIC uverejnený vo vykonávacom nariadení (EÚ) č. 1194/2013. Doplnkový kód TARIC v súčasnosti pridelený týmto spoločnostiam je C330.